Månedsbrev

For Maurstua januar 2023

Tiden som har gått

Desember er over, en måned som gikk altfor fort. Vi hadde juleverksted der barna fikk lage julegavene sine selv. Barna fikk bruke sansene sine og ble delt inn i små grupper der de fikk utøve oppgavene i rolige omgivelser sammen med de voksne.

Vi hadde julebord der barna fikk servert hjemmelaget pizza samt julebrus og dessert. Vi hadde også nissefest i snøen og vi fikk besøk av selveste julenissen. Vi holdt litt avstand da noen av barna var skeptiske. De syns det var veldig spennende, samtidig som det var litt skummelt. Barna fikk være en god del ute da det var snø, noe som var veldig spennende. For noen så var dette deres første møte med snø, og alle sansene ble tatt i bruk.

Vi hadde koselige samlinger med tenning av lys og hver sin pepperkake hver dag. Temaet i samlingene var repetitivt slik at det ble en forutsigbarhet for barna, at de visste hva som skulle skje. Dette var noe barna gledet seg til, det viste de oss med hele kroppen.

Mål og innhold

Da var vi kommet til årets første måned; januar. Denne måneden skal vi ha eventyret om skinnvotten. Eventyret handler om en gruppe dyr som søker varme og ly i en skinnvott som ligger på bakken etter at den ble mistet av en mann som gikk tur med hunden sin. Dyrene som søker tilflukt er i utgangspunktet hverandres bytte, men de samarbeider om å varme hverandre og de danner vennskap på tross av sine ulikheter. Moralen i eventyret er inkludering og å ta vare på hverandre.

Vi valgte å ha om dette eventyret pga dette, og fordi det er «meg selv, vennskap og inkludering» vi har jobbet med det siste halve året. Med hjelp av eventyret skal vi ha formingsaktiviteter, samlinger og turer med dets innhold. Barna får også øvd seg på gjentakelse, dyrenavn og dyrelyder. Vi fokuserer, som alltid, på vennskap og inkludering. Vi skal gå på turer i nærområdet der vi skal se etter ulike typer bærekraftig materiell som vi kan bruke når vi skal ha formingsaktiviteter. Vi skal ha barna i mindre grupper slik at barna får et bedre utgangspunkt til å utforske både seg selv, leken og språktrening sammen med en engasjert voksen i et trygt miljø.

I rammeplanen står det: *«Sosial kompetanse er en forutsetning for å fungere godt sammen med andre og omfatter ferdigheter, kunnskaper og holdninger som utvikles gjennom sosialt samspill. I barnehagen skal alle barn kunne erfare å være betydningsfulle for fellesskapet og å være i positivt samspill med barn og voksne. Barnehagen skal aktivt legge til rette for utvikling av vennskap og sosialt fellesskap. Barnas selvfølelse skal støttes, samtidig som de skal få hjelp til å mestre balansen mellom å ivareta egne behov og det å ta hensyn til andres behov.»*

Dagene på Maurstua

Vi skal dele barna inn i små grupper der barna får utforske sammen med lyttende og engasjerte voksne. Vi kommer til å ha fokus på det som barna er interessert i. Barn i ett og to -års alderen er som kjent egosentriske, og er opptatt av seg selv og egne prosjekter. De fokuserer på seg og sitt, men de er allikevel interessert i hverandre, der barna leker parallelt slik at de observerer fra avstand hva de andre gjør. Barna er også interessert i å ta og føle på forskjellig materiale. Vi legger derfor opp til at barna får leke med både myke og harde leker, maling og playdoh blant annet. Barna skal få bruke sansene sine og få kjenne og føle på ulikt materiale. Vi kommer både til å dele gruppen i fire og i to. Gruppene er rød, blå, gul og grønn. Rød og blå samarbeider, og gul og grønn samarbeider. Samlingene våre starter hver dag kl 10.30 og de er preget av gjentakelse, sang og bøker med konkreter.

I rammeplanen står det: *«Barnehagen skal i samarbeid med foreldrene legge til rette for at barnet kan få en trygg og god start i barnehagen. Barnehagen skal tilpasse rutiner og organisere tid og rom slik at barnet får tid til å bli kjent, etablere relasjoner og knytte seg til personalet og til andre barn. Når barnet begynner i barnehagen, skal personalet sørge for tett oppfølging den første tiden slik at barnet kan oppleve tilhørighet og trygghet til å leke, utforske og lære.»*

Alle barn er forskjellige, og noen trenger mer tid til å bli trygg enn andre. Dette skal vi på Maurstua legge til rette for, og vi skal ha et tett samarbeid med dere som foreldre.

Månedens fortelling: Skinnvotten

Månedens sang: Kjente barnesanger

Månedens nøkkelord

* *Meg selv - Villsvin*
* *Barnehage - Ulv*
* *Mat - Rev*
* *Vott - Mus*
* *Hare - Frosk*
* *Bjørn*

Viktige datoer i desember